Worcester F 80 Distinctiones

185 Pax

Pax.[[1]](#footnote-1) Ipse *est pax nostra qui fecit vtramque vnum*, Eph. 2[:14]. Ante aduentum Christi tres erant in imiciciarum parietes. Primo inter Deum et hominem. Secundo inter hominem et angelum. Tercio inter hominem et hominem. Homo namque per inobedienciam Deum offenderat. Per suum casum restaurationem angelicam retardauerat. Per verios ritus se ab homine separauerat. Nam videns serimonias gentilis ydolatriam extollebat alterque ritum alterius despiciebat.

¶ Sed veniens Christus, pax nostra, fecit vtraque vnum quia destruxit inimiciciarum malicias et concurrentes parietes in se angulari lapide copulauit. Et de cetero foret vnum ouile et vnus pastor, abstulit peccatum et reconsiliauit hominem Deo, reparauit ca-

/fol. 279va/

sum et reconsiliauit hominem angelo, destruxit ritus et reconsiliauit hominem homini. Restaurauit ergo secundum Apostolum, ea que in celo et ea que in terris sunt. Ob hoc psallebat illa celestis milicie multiltudo, Luc. 2[:14]: *Gloria in* excelsis *Deo*, id est, angelis, *et in terra pax hominibus*, id est, Judeis et gentibus. Huic est quod nascitur Deus et homo quia pax inter Deum et hominem reformatur. Nascitur in presepio bouis et asini quia reformatur pax inter Deum et gentilem hiis gestis. Venit dominator ad templum sanctum ad templum materiali de quo dicitur quadraginta et sex annis edificus est templum. Item Psal. [47:10]: *Suscepimus misericordiam tuam in medio templi tui*.

¶ Item pax est celi linguagium, Christi exenium, Dei vestigium.

¶ De primo quod pax sit linguagium celi patet per triplex signum. Nam Christus illud loquebatur quando venit de celo, post resurectionem, Joan. 20[:19]: *Pax vobis*.

¶ Item, sic locuti sunt ciues angeli, Luc. 2[:14]: *In terra pax hominibus*. Item apostoli, Matt. 10[:12]. Luc. 10[:5]: *In quamcumque domum intraveritis, dicite: Pax* hic.

¶ De secundo, Christus legauit pacem tanquam preconsum iocale suis discipulis et amicis, apostolis, Joan. 14[:27]: *Pacem relinquo vobis*.

¶ De tercio, Prou. 3[:17]: *Omnes semitæ pacificæ*. Iste semite sunt tres vie pacifice, videlicet, pax interna que dicitur pectoris. Colos. 3[:15]: *Pax Christi exultet in cordibus vestris*. Pax fraterna que dicitur temporis, Rom. [12:18]: *Si fieri potest*, quantum *est* in *vobis, cum omnibus hominibus pacem habentes*. Pax superna que dicitur eternitatis, Ysai. 32[:18]: *Sedebit populus meus in pulchritudine*. Vel sic est triplex pax temporis, pectoris, eternitatis. Prima est pectoris, Psal. [72:3]: *Zelavi super* inimicos*, pacem peccatorum videns*. Secunda, est iustorum, Psal. [118:165]: *Pax multa diligentibus legem tuam*. Tercia est beatorum, Ysai. 32[:18]: *Sedebit populus meus in pulchritudine pacis*.

¶ Prima pax contempnenda est qui probrosa quod figuratur [1] Reg. 11[:2]: *Naas* voluit federari eum filiis Israel nisi irrueret *oculos dextros*.

¶ Secunda qui falsa, Ysai. 48[:22]: Cor impii quasi mare fernescens, et sequitur, *non*

*est pax impiis dicit* Deus. Hec est pax Jude dicentis, [Matt. 26:48]: *Quemcumque osculatus fuero, ipse est, tenete*. Vel pax Joab, [2] Reg. 20[:9]: qui dixit, *Salue frater*.

¶ Item tercia quia incerta, [1] Thes. 5[:3]: *Cum dixerint, Pax et securitas, tunc veniet repentius*. Exemplum de diuite, Luc. 12[:16] et Eccli. 41[:1]: *O mors quam amara est memoria tua homini habenti pacem in substantiis*

/fol. 279vb/

*suis*. Secunda pax est pectoris. Nam homo bellum ad Deum per offensam, ad proximum per iniuriam, ad seimpsum per culpam. Ideo, debet habere pacem ad Deum, Luc. 2[:14]: *Et in terra pax hominibus bonæ voluntatis*. Et Job [9:4]: *Quis restitit ei, et pacem habuit*? De pace ad proximum, dicitur, Eph. 4[:3]: *Solliciti servare unitatem Spiritus in vinculo pacis*. De pace ad seipsum, Matt. 5[:9, 8]: *Beati pacifici*, etc*.* Quod carnalis motus sompniantur. Hoc multum prouenit pro mortificacionem carnis. Nam quamdiu caro poterit rebellare numquam tacet.

¶ Exemplum de mala muliere que etiam proiecta in aquam conuiciabatur marito et post modum per signum quando loqui non poterit Prou. [30:21]: *Per tria movetur terra, et quartum non* sustinet, etc. expone ibi prima pax habetur ad Deum per obedienciam. Secunda ad proximum per paupertatem quia secundum Seneca, quietissime viuerent homines nisi essent, hec duo nomina meum tuum.

1. Pax ] Lambeth begins the chapter: Ipse est pax nostra… with the “I” capitalized. [↑](#footnote-ref-1)